Predlog UREDBA SVETA o spremembi Uredbe (ES) št. 974/98 zaradi uvedbe eura v Litvi /* COM/2014/0325 final - 2014/0169 (NLE) */





OBRAZLOŽITVENI MEMORANDUM 1. OZADJE PREDLOGA Komisija je 4. junija 2014 v skladu s členom 140(2) Pogodbe o delovanju Evropske unije (v nadaljnjem besedilu: Pogodba) objavila predlog sklepa Sveta, v katerem ugotavlja, da Litva izpolnjuje potrebne pogoje za uvedbo eura, in predlaga, da se odstopanje Litve razveljavi z veljavnostjo od 1. januarja 2015. V primeru pozitivne odločitve bo moral Svet naknadno sprejeti druge ukrepe, potrebne za uvedbo eura v Litvi. Uredba Sveta (ES) št. 974/98 o uvedbi eura[1] ureja začetno uvedbo eura v državah članicah prvega vala euroobmočja in Grčiji[2]. Spremenjena je bila z: ‒ Uredbo (ES) št. 2169/2005, da bi se pripravilo na prihodnje širitve euroobmočja; ‒ Uredbo (ES) št. 1647/2006, da bi se vključila Slovenija (ki je uvedla euro 1. januarja 2007); ‒ Uredbo (ES) št. 835/2007, da bi se vključil Ciper (ki je uvedel euro 1. januarja 2008); ‒ Uredbo (ES) št. 836/2007, da bi se vključila Malta (ki je uvedla euro 1. januarja 2008); ‒ Uredbo (ES) št. 693/2008, da bi se vključila Slovaška (ki je uvedla euro januarja 2009); ‒ Uredbo (EU) št. 670/2010, da bi se vključila Estonija (ki je uvedla euro januarja 2011); Uredbo (EU) št. 678/2013, da bi se vključila Latvija (ki je uvedla euro januarja 2014). Da bi Uredba (ES) št. 974/98 vključevala tudi Litvo, ji je treba dodati navedbo te države članice. Ta predlog vsebuje potrebne spremembe te uredbe. V skladu z nacionalnim načrtom Litve za prehod na euro se uporabi scenarij takojšnje uvedbe, kar pomeni, da morata uvedba eura kot valute Litve ter uvedba eurobankovcev in eurokovancev sovpadati. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Formalni postopek, ki sledi predlogu Komisije za sklep Sveta, vključuje posvetovanje z ECB. V Ekonomsko-finančnem odboru in ECOFIN/Euroskupini redno potekajo raznovrstne razprave z državami članicami o izzivih ekonomske politike. Vključujejo neformalne razprave o zadevah, ki so posebej pomembne za pripravo končnega vstopa v euroobmočje (vključno s tečajnimi politikami). Dialog z akademiki in drugimi zainteresiranimi skupinami poteka v okviru konferenc in seminarjev ter priložnostno. Gospodarski razvoj v euroobmočju in državah članicah se ocenjuje v okviru različnih postopkov usklajevanja ekonomske politike in nadzora (zlasti iz člena 121 Pogodbe), pa tudi v okviru rednega spremljanja in analize razvoja, ki ju izvaja Komisija, tako znotraj določene države kot na celotnem območju (vključno z napovedmi, periodičnimi objavami, prispevki v Ekonomsko-finančni odbor in ECOFIN/Euroskupino). V skladu z načelom sorazmernosti in ob upoštevanju pretekle prakse Komisija predlaga, da se formalna ocena učinka ne izvede. 3. PRAVNI ELEMENTI PREDLOGA 3.1. Pravna podlaga Pravna podlaga tega predloga je člen 140(3) Pogodbe, ki omogoča sprejetje drugih ukrepov, potrebnih za uvedbo eura v državi članici, za katero je bilo odstopanje odpravljeno v skladu s členom 140(2) Pogodbe. Svet odloča s soglasjem držav članic, katerih valuta je euro, in zadevne države članice na predlog Komisije in po posvetovanju z ECB. 3.2. Subsidiarnost in sorazmernost Predlog je v izključni pristojnosti Unije. Načelo subsidiarnosti se zato ne uporablja. Ta pobuda ne presega okvirov, ki so potrebni za dosego njenega cilja, in je zato v skladu z načelom sorazmernosti. 3.3. Izbira pravnega instrumenta Uredba je edini ustrezni pravni instrument za spremembo Uredbe Sveta (ES) št. 974/98 o uvedbi eura. 4. PRORAČUNSKE POSLEDICE Predlog ne vpliva na proračun Unije. 5. POJASNILA O POSAMEZNIH ČLENIH 5.1. Člen 1 V skladu s točko (a) člena 1 in členom 1a Uredbe (ES) št. 974/98 preglednica v Prilogi k navedeni uredbi vsebuje seznam sodelujočih držav članic in v zvezi z njimi določa datum uvedbe eura, datum prehoda na eurogotovino in, kjer je primerno, obdobje opuščanja. V skladu s členom 1(i) Uredbe (ES) št. 974/98 se lahko obdobje opuščanja uporablja samo v državah članicah, v katerih datum uvedbe eura in datum prehoda na eurogotovino sovpadata. To ni veljalo za enajst držav članic, ki so euro sprejele 1. januarja 1999, in za Grčijo, ki je euro sprejela 1. januarja 2001. V Sloveniji, na Cipru, Malti, Slovaškem ter v Estoniji in Latviji je datum uvedbe eura sovpadal z datumom prehoda na eurogotovino (1. januar 2007 v Sloveniji, 1. januar 2008 na Cipru in Malti, 1. januar 2009 na Slovaškem, 1. januar 2011 v Estoniji ter 1. januar 2014 v Latviji), vendar se te države niso odločile za obdobje opuščanja. Tudi nacionalni načrt Litve za prehod na euro določa isti datum za uvedbo eura in za prehod na eurogotovino (1. januar 2015), država pa se prav tako ni odločila za obdobje opuščanja. Ta člen dodaja Litvo in naslednje ustrezne podatke za to državo članico v preglednico iz Priloge k Uredbi (ES) št. 974/98 po protokolarni razvrstitvi. Država članica || Datum uvedbe eura || Datum prehoda na eurogotovino || Država članica z obdobjem opuščanja „Litva || 1. januar 2015 || 1. januar 2015 || Ne“ 5.2. Člen 2 Ta člen določa 1. januar 2015 za datum začetka veljavnosti Uredbe in zagotavlja, da se bo uporabljala v skladu s časovno razporeditvijo drugih aktov Sveta v zvezi z uvedbo eura v Litvi, tj. datumom odprave odstopanja in datumom začetka veljavnosti menjalnega razmerja litovskega litasa. 2014/0169 (NLE) Predlog UREDBA SVETA o spremembi Uredbe (ES) št. 974/98 zaradi uvedbe eura v Litvi SVET EVROPSKE UNIJE JE ‒ ob upoštevanju Pogodbe o delovanju Evropske unije, zlasti člena 140(3) Pogodbe, ob upoštevanju predloga Evropske komisije[3], ob upoštevanju mnenja Evropske centralne banke[4], ob upoštevanju naslednjega: (1) V skladu z Uredbo Sveta (ES) št. 974/98[5] so se z eurom zamenjale valute tistih držav članic, ki so izpolnjevale potrebne pogoje za uvedbo eura takrat, ko je Skupnost vstopila v tretjo fazo ekonomske in monetarne unije. (2) V skladu s členom 4 Akta o pristopu iz leta 2003 je Litva država članica z odstopanjem, kot je opredeljeno v členu 139(1) Pogodbe o delovanju Evropske unije (v nadaljnjem besedilu: Pogodba). (3) V skladu s Sklepom Sveta 2014/…/EU z dne … … 2014 o uvedbi eura v Litvi 1. januarja 2015[6] Litva izpolnjuje potrebne pogoje za uvedbo eura in odstopanje v korist Litve se razveljavi s 1. januarjem 2015. (4) Zaradi uvedbe eura v Litvi bi bilo treba veljavne določbe o uvedbi eura iz Uredbe (ES) št. 974/98 razširiti na Litvo. (5) V skladu z nacionalnim načrtom Litve za prehod na euro bi morali na dan uvedbe eura kot njene valute eurski bankovci in kovanci postati zakonito plačilno sredstvo v tej državi članici. Zato bi moral biti datum uvedbe eura in datum prehoda na eurogotovino 1. januar 2015. Obdobje opuščanja se ne bi smelo uporabiti. (6) Uredbo (ES) št. 974/98 bi bilo zato treba ustrezno spremeniti ‒ SPREJEL NASLEDNJO UREDBO: Člen 1 Priloga k Uredbi (ES) št. 974/98 se spremeni v skladu s Prilogo k tej uredbi. Člen 2 Ta uredba začne veljati 1. januarja 2015. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UL L 139, 11.5.1998, str. 1. [2] Glej Uredbo Sveta (ES) št. 2596/2000 z dne 27. novembra 2000 o spremembi Uredbe Sveta (ES) št. 974/98 o uvedbi eura (UL L 300, 29.11.2000, str. 2). [3] UL C […], […], str. [...] [4] UL C […], […], str. [...] [5] Uredba Sveta (ES) št. 974/98 z dne 3. maja 1998 o uvedbi eura (UL L 139, 11.5.1998, str. 1). [6] UL L […], […], str.[…].